SKRIFTLIG FORESPØRGSEL E-0738/01

af Roy Perry (PPE-DE) til Kommissionen

(9. marts 2001)

Om: Mobilitet for studerende, lærere og uddannelsespersonale

Det Europæiske Råd opfordrede på sit møde i Lissabon i 2000 til, at medlemsstaterne i overensstemmelse med deres forfatningsmæssige regler, Rådet og Kommissionen tager de nødvendige skridt til inden for deres respektive kompetenceområder senest ved udgangen af 2000 at fastsætte midler til fremme af mobiliteten for studerende, lærere og uddannelses- og forskningspersonale både ved den bedst mulige udnyttelse af de eksisterende fællesskabsprogrammer (Sokrates, Leonardo, Ungdom), ved fjernelse af hindringer og gennem større gennemsigtighed med hensyn til anerkendelse af kvalifikationer og studie- og uddannelsesperioder. Er dette mål nået?

Svar afgivet på Kommissionens vegne af Viviane Reding

(5. juni 2001)

Rådet og Kommissionen arbejder ihærdigt for at få gennemført konklusionerne fra Det Europæiske Råd i Lissabon, bl.a. ved at fremskynde vedtagelsen af forslaget til henstilling om mobilitet(1), ifølge hvilket Kommissionen hvert andet år skal fremlægge en rapport om gennemførelsen af de anbefalede foranstaltninger. Rapporten vil blive udarbejdet med støtte fra ad hoc-ekspertgruppen for dels at muliggøre udveksling af oplysninger og erfaringer om henstillingens forskellige aspekter, dels at fremme den praktiske gennemførelse ude i medlemsstaterne.

Efter Parlamentets andenbehandling forventes henstillingen endeligt vedtaget på undervisningsministrenes rådsmøde den 28. maj 2001.

I Kommissionens henstillingsforslag opfordres alle medlemsstater til i videst muligt omfang at undersøge, hvordan hindringerne for målgruppernes mobilitet kan fjernes. Kommissionen lægger særlig vægt på

foranstaltninger, der kan fremme realiseringen af et europæisk forskningsrum og gøre det muligt for de berørte personer at godtgøre de kvalifikationer og den erfaring, de har opnået i værtslandet, over for de relevante parter. Dette skal navnlig ske via det europæiske meritoverføringssystem, ECTS-system (European Credit Transfert System), Europass-uddannelsen, det flersprogede tillæg til uddannelsesbeviset og en standardiseret, mere gennemskuelig udformning af erhvervsuddannelsescertifikater. Ifølge henstillingen bør der også trækkes mest muligt på det grundlag af god praksis og vigtige værktøjer, som er udviklet inden for fællesskabsprogrammerne Socrates, Leonardo og Ungdom.

På initiativ af det franske formandskab vedtog Ministerrådet den 14. december 2000 desuden en resolution om en handlingsplan til fremme af mobiliteten. Hensigten er at sikre den praktiske gennemførelse af de foranstaltninger, der anbefales i henstillingen. Handlingsplanen indeholder 42 konkrete indsatspunkter.

Det Europæiske Råd godkendte handlingsplanen på topmødet i Nice i december 2000 og anmodede i den forbindelse om, at der hvert andet år blev foretaget en evaluering af de opnåede fremskridt i planens gennemførelse. Denne evaluering falder i tråd med den rapport, som foreskrives i henstillingen, hvilket ekspertgruppen også går ind for.

I fuld anerkendelse af det væsentlige fremskridt, som fællesskabsprogrammerne Socrates, Leonardo da Vinci og Ungdom udgør, stilles der i ovennævnte handlingsplans fjerde kapitel forslag om at indføre foranstaltninger med konkret sigte på, at mobilitetsperioder skal kunne udnyttes og erhvervserfaring anerkendes (udvikling af et anerkendelses- og meritoverførselssystem for akademiske og faglige uddannelsesbeviser, anerkendelse af erhvervserfaring og godskrivning af mobilitetsperioder).

Kommissionen har allerede fulgt konkret op på flere af de foranstaltninger, der foreskrives i henstillingen og handlingsplanen, herunder især de, der vedrører anerkendelse af kvalifikationer (beslutning om Europass-uddannelse, direktiv om anerkendelse af eksamensbeviser og forum om uddannelsescertifikaters gennemskuelighed).

Mobilitet er også et væsentligt element i Kommissionens meddelelse Nye arbejdsmarkeder i EU, der er åbne for alle og giver adgang for alle(2). Kommissionen erkender, at instrumenterne til politisk koordinering på fællesskabsplan allerede nu spiller en vigtig rolle, men understreger dog samtidig, at medlemsstaterne såvel i Retningslinjerne for beskæftigelsen år 2001 som i de overordnede retningslinjer for den økonomiske politik i år 2000 er blevet opfordret til at styrke mobiliteten og lette adgangen til arbejdsmarkedet på alle uddannelsesniveauer hele livet igennem.

På Det Europæiske Råd i Stockholm i marts 2001 blev det erkendt, at en modernisering af arbejdsmarkedet og arbejdsmarkedets mobilitet bør fremmes ved at nedbryde de eksisterende barrierer for dermed at opnå større tilpasningsevne over for forandringer. Rådet har opfordret Kommissionen til at nedsætte en højtstående taskforce om kvalifikationer og mobilitet, som skal undersøge det europæiske arbejdsmarkeds karakteristika og barrierer. Rådet har tillige understreget vigtigheden af, at henstillingen om mobilitet for studerende, personer under erhvervsuddannelse, unge volontører, lærere og undervisere vedtages senest i juni 2001, og at medlemsstaterne sideløbende hermed iværksætter handlingsplanen vedrørende mobilitet. Gennemførligheden af et europæisk netsted om mobilitet forventes undersøgt inden udgangen af 2001.

Fra Det Europæiske Råd i Lissabon blev Kommissionen endvidere opfordret til inden 2002 at tage de fornødne skridt til at fjerne hindringerne for forskermobiliteten i Europa. Som følge af en resolution fra undervisnings- og forskningsministrenes rådsmøde den 15. juni 2000(3) blev der nedsat en Gruppe på Højt Plan vedrørende forbedring af forskermobiliteten. Gruppen, der påbegyndte sit arbejde i sommeren 2000, har indkredset følgende fire kategorier af hindringer: juridiske og administrative hindringer, sociale og kulturelle hindringer, tværsektorielle hindringer og karriererelaterede hindringer. Gruppens rapport blev planmæssigt fremlagt i april 2001(4). Den indeholder en præcis sammenfatning af hindringer for forskeres mobilitet i Europa, konkrete forslag med sigte på at fjerne hindringerne samt en række udvalgte eksempler på god praksis.

På grundlag af navnlig konklusionerne fra Gruppen på Højt Plan vil Kommissionen på undervisnings- og forskningsministrenes rådsmøde i juni 2001 fremlægge en meddelelse om en mobilitetsstrategi for det europæiske forskningsrum. I meddelelsen afstikkes en række konkrete tiltag med sigte på at skabe gunstige rammevilkår for forskeres mobilitet i Europa.

Såvel Rådet som Kommissionen har således gjort betydelige fremskridt i retning af at skaffe sig de nødvendige hjælpemidler til at nå de mål, der blev fastlagt af Det Europæiske Råd i Lissabon i marts 2000.

(1) Forslag til Europa-Parlamentets og Rådets henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere - KOM(1999) 708 endelig udg.

(2) KOM(2001) 116 endelig udg.

(3) EFT C 205 af 19.7.2000.

(4) High-Level Expert Group on Improving Mobility of Researchers, Final Report (4. april 2001).